Kostnaðurinn við förgun rafhlöðu úr rafbíl hleypur í dag á hundruðum þúsunda króna. Enn hefur ekki verið lagt á þær úrvinnslugjald og óljóst hver ber ábyrgð á förguninni til framtíðar. Bílaumboðin bíða eftir reglugerð frá stjórnvöldum. Forstjóri Brimborgar er vongóður um að málið leysist farsællega en þar á bæ er stefnt að því að geyma úr sér gengnar rafhlöður í gámi þar til málin skýrast.
Evróputilskipun liggur fyrir en íslensk stjórnvöld eiga eftir að klára sína innleiðingu, það getur haft óvissuáhrif á í hvaða farvegi drifrafhlöður í bílum enda þó ég sé frekar bjartsýnn sjálfur á að þetta muni allt leysast og bara vel
Í dag greiða umboðin fyrir förgunina en kostnaðurinn getur líka lent á eiganda bílsins, hafi hann flutt hann inn sjálfur, það kostar að fjarlægja rafhlöðurnar úr bílunum og svo þarf að gera ýmsar varúðarráðstafanir í kringum flutning þeirra úr landi, sem kosta sitt. Egill skilur Evróputilskipunina þannig að hún geri ráð fyrir að frumframleiðandi bílsins beri ábyrgðina. Hann býst ekki við neinni holskeflu af rafhlöðum til förgunar á næstunni.
Við erum með þá hugmynd að ef það kæmi til myndum við safna þessu saman hjá okkur, í sérstakan gám, og geyma þar til þetta kemst algerlega á hreint.
Hann telur rafhlöðurnar eigi eftir að endast lengur en sem nemur átta ára ábyrgðartíma, í 12-14 ár, að þeim tíma loknum megi endurnýta þær, til dæmis sem aflgjafa fyrir sumarbústaði. Það sé því enn tími til stefnu að koma þessu í farveg.
Enn er sáralítið um að rafbílarafhlöður skili sér á móttökustöðvar spilliefna enda einungis áratugur síðan rafbílar fóru að ryðja sér til rúms hér.
Terra Efnaeyðing hefur tekið á móti rafbílarafhlöðum gegn gjaldi, um 100 til 200 þúsund krónum fyrir meðalrafhlöðu. Þær eru fluttar til Frakklands. Endurvinnsla á þessum rafhlöðum er enn að slíta barnsskónum erlendis og kostar mikið. Jón H. Steingrímsson, framkvæmdastjóri Efnaeyðingarinnar segir enn sáralítið um að þessar rafhlöður skili sér til förgunar, enda einungis áratugur síðan rafbílar fóru að ryðja sér til rúms hér og rafhlöðurnar flestar enn í fínu standi.
Enn er óljóst hvað verður um ónýtar rafbílarafhlöður hér á landi. Kostnaður við förgun þeirra fellur nú á bílaumboðin og hleypur á hundruðum þúsunda. 